
U našem se džematu stariji ljudi pobune kada im efendija naredi da zbiju saffove. Oni odmah odgovore hadisom: “Ne pretjerujte u ibadetima!” Ko je u pravu?


* 
* 
* 
* 
* 
* 
* 

 
Je li zbijanje safova pretjerivanje u vjeri?

Zbijanje i poravnavanje saffova je obavezno. Na to ukazuju brojni vjerodostojni hadisi. Buharija i Muslim zabilježili su da je Nu’man b. Bešir pripovijedao da je Vjerovjesnik, ﷺ, vidio nekog čovjeka da se isprsio stojeći u saffu, pa je rekao: *“Ili ćete poravnavati saffove, ili će Allah vaša lica razjediniti.”* Pod sintagmom “razjedinjavanje lica” misli se na razjedinjenje srca, a to je objašnjeno u drugom predanju koje je zabilježio imam Muslim, gdje umjesto riječi “lica” stoji riječ “srca”. Buharija i Muslim zabilježili su sljedeće Ebu Hurejrino, radijallahu anhu, predanje u kojem stoji da je Vjerovjesnik, ﷺ, rekao: *“Poravnajte i upotpunite saffove; poravnavanje saffova upotpunjuje ***[namaz](https://pitajucene.com/search/Namaz/questions/ "Pretraži pitanja o namazu")***!”*  

Ova dva muhaddisa zabilježili su da je Enes b. Malik pripovijedao da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, naređivao: *“Ujednačite i ispravite saffove, to je zaista sastavni dio namaza.”* Buharija je zabilježio da je Enes b. Malik nakon prisege date Resulullahu, ﷺ, upitan šta osuđuje kod stanovnika Medine, pa je odgovorio: “Ne osuđujem ništa, osim njihovog neporavnavanja i neupotpunjavanja saffova.” Povodeći se za ovim hadisom, imam Buharija naslovio je poglavlje: *Onaj ko ne upotpunjuje saff grješan je*. Muslim je zabilježio da je Džabir b. Semura pripovijedao da je Poslanik, ﷺ,  jedanput izašao na namaz i vidio ashabe podijeljene, pa je sugestivno upitao: *“Zar se nećete poredati u saffove kao što se meleki redaju pred svojim Gospodarom?!”* Upitali su: “Kako se meleki redaju u saffove?” Poslanik, ﷺ, odgovori: *“Upotpunjavaju prvo prednje saffove, potom ih ravnaju i zbijaju.”* U Aišinom, radijallahu anha, predanju stoji da je Poslanik, ﷺ, jednom prilikom rekao: *“…**ko* *popuni* *prazninu* *u* *saffu,* *Allah* *ć**e ga* *uzdignuti* *za* *stupanj**.”* (Ibn Madže i Ahmed, s vjerodostojnim lancem prenosilaca.)  

Imam Taberani u djelu *El-Evsat* dodaje: *“…i sagradit će mu kuću u Džennetu.”* Dakle, ***[hadis](https://pitajucene.com/search/Hadis/questions/ "Pretraži pitanja o hadisima")*** jasno upućuje na važnost upotpunjavanja i poravnavanja saffova. Očiti su propusti kada se u mnogim džamijama ostavljaju tolike praznine u saffovima da klanjači gotovo ne dodiruju jedni druge, i da u svaki saff može pristupiti po još nekoliko klanjača.  

Kada je riječ o pretjerivanju u ibadetu, ono se manifestira kroz prakticiranje onoga što nije činio Allahov Poslanik, ﷺ, i ***[ashabi](https://pitajucene.com/search/ashab/questions/ "Pretraži pitanja o ashabima")***, a ne slijeđenjem sunneta. Obaveza je svim muslimanima općenito, a učenim ljudima posebno, da se bore protiv spomenutog pretjerivanja s jedne, ali da se bore, također, i protiv podbacivanja, s druge strane. Zato je najbolja sredina – put Kur’ana i hadisa, ali shvatajući ih na način kako su ih shvatale prve generacije, a Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


